
Globalno razmišljanje - lokalno delovanje: okoljska globalizacija, svetovno gospodarstvo in Slovenija

Okoljska globalizacija – osojna stran svetovnega gospodarstva

Zgodovinska primerjava »zakonskega«  razmerja med okoljem in gospodarstvom v večini primerov ne kaže harmonije, kar zlasti velja za obdobje po industrijski revoluciji. Linearni gospodarski razvoj, zasnovan na predpostavki možnosti trajne količinske gospodarske rasti in povečevanja dobička je v celotni zgodovini človeštva povzročal okoljske poškodbe. Degradirano okolje in izčrpavanje naravnih virov pa je povratno pomembno negativno vplivalo na gospodarstvo in kakovost življenja. V zadnjih sto letih se je število svetovnega prebivalstva povečalo za skoraj 4-krat, poraba žit se je povečala za skoraj 5-krat, komercialne energije za  več kot 10-krat, poraba fosilnih goriv pa celo za 15-krat.

Človeštvo se dejansko postopoma približuje zgornjim mejam nosilnosti planeta, spremembe svetovnega ozračja zaradi emisij človekovih dejavnosti pa opozarjajo, da so te meje v posameznih primerih z veliko verjetnostjo že presežene. Globalne ekološke sledi človeštva za več kot 20 % presegajo zmogljivosti planeta, vsako leto se prepad poveča za najmanj 1 % (Brown, 2006). Statistična povezanost med rastjo BDP na prebivalca in ekološkim odtisom država sveta kaže na visoko pozitivno korelacijo (Vintar Mally 2006). Nadaljevanje dosedanjega načina rasti BDP in modela gospodarskega razvoja na račun sedanjega in še večjega preseganja nosilnih zmogljivosti planeta bo ogrozilo eksistenco prihodnjih generacij in pospešilo podnebne spremembe ter  izumiranje živalskih in rastlinskih vrst. V obdobju 2000-2050 se naj bi globalno gospodarstvo povečalo za 4-krat (Sustainable development…2003, 193). Postavlja se vprašanje, ali lahko tako obsežno svetovno gospodarstvo ustvari manj družbenih in okoljskih stresov kot sedanje, bistveno manjše. Na nujnost globalne spremembe energetske politike in energetskega varčevanja je me drugimi že sredi 90. let opozarjal P. Novak (1994), trendi pa so tudi na globalni ravni potekale praviloma v nasprotni smeri.

	Okoljska globalizacija  na začetku 21. stoletja

	1. spremembe lokalnega geografskega okolja tudi zaradi učinkov svetovne trgovine in porabe naravnih virov; degradacija geografskega okolja na določenem območju je pogosto rezultat potreb po naravnih virih ali dobrinah v drugih območjih; 

2. degradirano geografsko okolje (zrak, voda, prst, vegetacija) ne le v lokalnem, regionalnem, temveč tudi planetarnem obsegu; onesnaževanje okolja je lahko prekomejno;

3. antropogene spremembe podnebja planeta in tanjšanje stratosferske plasti ozona;

4. izgubljanje pokrajinske in biotske raznovrstnosti v vseh območjih sveta.


V primeru, da se  človeštvo ne bo odločilo za globalno akcijo zmanjševanja emisij toplogrednih plinov in hkratnega prilagajanja na podnebne spremembe, naj bi naraščajoči stroški podnebnih sprememb znašali celo do 5-20 % svetovnega BDP na leto (Stern, 2006). Kajfež Bogatajeva (2006) upravičeno opozarja, da je globalna potrošniška ekonomija tudi v Evropi  izrinila v kot načelne principe politike sanacije podnebnih sprememb in dolgoročnega zmanjševanja podnebnih sprememb. Kljub temu pa velja podčrtati, da se zaradi vse bolj intenzivnih posledic podnebnih sprememb v EZ ponovno pozitivno krepijo večplastna prizadevanja razvojno zasnovane, energetsko-podnebne prenove evropskega in posledično svetovnega gospodarstva. 

Po mnenju britanskega ekonomista Sterna (2006) globalnost podnebnih sprememb zahteva takojšen globalni odgovor, mednarodno sodelovanje vseh držav. Tudi pospešeno izumiranje vrst, saj po mnenju biologa Wilsona iz harvardske univerze letno izumre okoli 27 000 vrst (tri vrste na uro!), zahteva takojšno planetarno akcijo (Seitz, 2008). Znanstvena dognanja kažejo na povečevanje resnih, nepovratnih posledic v primeru vztrajanja na obstoječem razvojno-energetskem vzorcu, ki lahko ogrozi tudi svetovno gospodarstvo. 
”Socializem je propadel, ker ni prepoznal ekonomske resnice in človekovih pravic, kapitalizem pa lahko propade, ker ne bo sposoben pravočasno prepoznati okoljske resnice ”

Regionalni, državni in svetovni odzivi na podnebne spremembe so trenutno središčni lakmusov papir (ne)pripravljenosti človeštva na prehod v obdobje organizacije materialnega življenja v okviru nosilnosti okolja. Nadaljevanje in globalizacija sedanjega visoko entropijskega vzorca razvitih držav ne bo sicer povzročilo globalne kataklizme, kolaps planetarnega ekosistema, bo pa močno osiromašilo mozaik živali in rastlin in nedvomno poslabšalo tudi biološke pogoje življenja prihodnjih generacij v številnih makroregijah sveta, tudi v Sloveniji. Politika in gospodarstvo se soočata z veliko odgovornostjo, saj je ogrožena globalna varnost, eksistenčni pogoji preživetja prihodnjih generacij. V 21. stoletju se ne morejo in ne smejo nadaljevati globalni okoljski trendi 20. stoletja. Vse države sveta, vključno s Slovenijo se morajo realno soočiti z omejeno nosilnostjo okolja, kateri je potrebno trajno prilagoditi gospodarsko in celotno materialno dejavnost. Vendar nam zgolj spremenjena miselnost lahko daje upanje, da bomo primerno in pravočasno ukrepali, a z drugačno logiko in zavestjo (Kajfež Bogataj, 2006).  

Trajnostno sonaravni razvoj naj bi prihodnjim generacijam zapuščal enako ali po možnosti povečano zalogo okoljskega (naravnega), gospodarskega (fizičnega) in človeškega ter družbenega kapitala. Startna točka dobrega upravljanja z okoljem je torej prepoznavanje stroškov poškodb okolja in koristi dobrega upravljanja z okoljem ter njegovega uvajanja v proces odločanja (Markandya in drugi 2002). Trg naj zagotovi učinkovito alokacijo, družbene institucije pa sonaravno rabo okoljskih virov in pravičnejšo (regionalno, socialno) porazdelitev blagostanja. Brown (2006) opozarja, da je sonaravni napredek odvisen od trajnega prenavljanja svetovne ekonomije, prehoda od rabe fosilnih goriv k obnovljivim virom, konca prevlade rabe avtomobila in prehoda k raznovrstnemu prometnemu sistemu, reciklaži, najbolj pičel vir pa je – čas. Ali se bomo pravočasno odzvali na vse bolj pogosta in »groba« opozorila narave? Globalnost in intenzivnost okoljskih problemov, soodvisnost razvoja in nosilnosti okolja zahteva takojšnje, lokalne in globalne odgovore, ki ne morejo biti preslikava preteklih. Geografski prostor je dobil novo, okoljsko, bolje - ekosistemsko dimenzijo, katero gospodarstvo ne sme spregledati. 

Dokazana veliko trdoživost in prilagodljivost sodobnega kapitalizma (neoliberalne pa tudi keynesijanske inačice) se je torej znašla na globalnem in lokalnem okoljskem polju, pred novim, zelo zahtevnim sonaravnim izzivom. Prepoznavanje omejenih zmogljivosti naravnega okolja za sprejemanje emisij in odpadkov, omejenosti naravnih procesov obnavljanja ter materialno manj intenzivni vzorec prednostno  določa smernice za nujno »eko–rekonstrukcijo« gospodarstva,  proizvodnje in potrošnje.  

Ekonomska rast je torej omejena s hitrostjo obnavljanja naravnih virov in samočiščenja okolja. Okoljski oziroma ekološki ekonomisti izhajajo iz obravnave okolja (naravni vir, nosilec ekosistemskih storitev in prejemnik emisij) kot širšega sistema (celoten planet) od gospodarstva in večplastnega pomena naravnega (okoljskega, ekološkega) kapitala za gospodarski razvoj in preživetje človeštva. Večplastno pojmovani nosilnosti okolja se mora regionalno in globalno trajnostno sonaravno gospodarstvo prilagoditi, zmogljivosti okolja kot oskrbovanje z viri in absorpcija odpadkov ter emisij so absolutne omejitve gospodarski dejavnosti človeka.

Slovenija v tesnem primežu okoljske in gospodarske globalizacije

Slovenija je kot delček svetovnega ekosistema in svetovnega gospodarstva pod trajnim vplivom večplastnih posledic posegov človeštva v naravno okolje in globalnih ekonomskih trendov. Okoljska globalizacija je tudi za Slovenijo v ospredje postavila  načelo planetarne in medgeneracijske okoljske odgovornosti, torej trajno globalno sprejemljivost obsega porabe naravnih virov in obremenjevanja na prebivalca Slovenije. Slovenijo sicer označuje stabilizacija prebivalstva, a prekomerna poraba naravnih virov in ustvarjanje različnih oblik obremenjevanja okolja ter prostora. Glede na velikost ozemlja in število prebivalcev prispeva relativno velik, planetarno nadpovprečen  delež. Zaradi velike odvisnosti od uvožene surovinske in energetske podlage, globalnega onesnaževanja in podnebnih sprememb  mora postati aktivnejši soudeleženec svetovnih okoljskih, razvojnih in drugih procesov. Članstvo (in predsedovanje) v okoljsko osveščeni EZ prinaša Sloveniji potrebo in obvezo sistematičnega vključevanja okoljskih načel v gospodarstvo in način organizacije vsakdanjega življenja. Tudi ozemeljsko in prebivalstveno majhna Slovenija kot organski del planetarnega ekosistema in svetovne skupnosti se nahaja pred večplastno, zelo težavno nalogo. Kot gospodarsko razvitejša država sveta (okoli 30. mesta),  ki na prebivalca potroši prevelike količine naravnih virov in zato proizvaja globalno prekomerne količine emisij, odpadne vode in odpadkov, je prihodnjim generacijam moralno dolžna zagotoviti možnost preživetja in napredka.  In solidarno sodelovati pri reševanju eksistenčnih problemov sveta v smislu: Darfur in Amazonka sta naš dom! 

Slovenijo še označujejo večja ohranjenost okoljskega kapitala, velika pokrajinska in biotska raznovrstnost, praviloma ozemeljsko ožja (lokalno in delno mikroregionalno) območja čezmernih pritiskov na okolje in onesnaženih sestavin okolja, hkrati pa tudi planetarno dolgoročno nesprejemljiva količina porabe naravnih virov in obremenjevanje okolja na prebivalca (Plut, Špes in Brečko, 2002; Plut 2004).  Slovenija na splošno še povečuje širše pojmovane okoljske pritiske (antropogene snovno-energetske in prostorske tokove), gospodarski razvoj poteka delno tudi na račun izčrpavanja okoljskega kapitala. 

Kljub določenim pozitivnim premikom pri zmanjševanju nekaterih pritiskov na okolje in izboljšanju kakovosti nekaterih sestavin okolja (npr. zrak) so z vidika planetarnih pritiskov na okolja  na prebivalca podatki za Slovenijo neugodni in z vidika koncepta planetarne pravičnosti in ocene nosilnosti planeta bistveno previsoki. V letu 2050 bi bili namreč planetarni pritiski svetovnega prebivalstva ob ravni pritiskov na okolje prebivalca Slovenije leta 1997 za 2,5-4-krat večji od današnjih. Po metodologiji ekoloških odtisov glede na zmogljivost biološko produktivnih zemljišč planeta  Slovenija dvakratno presega planetarno sprejemljivo porabo naravnih virov in emisij CO2, po metodologiji okoljskega prostora pa za faktor 3-4. Ekstremna suša poleti 2003 je eden od znakov pričakovanega obsega podnebnih sprememb, ki kažejo tudi npr. na dodatne omejitve rabe vode sicer v povprečju vodno bogate Slovenije. 

Čeprav je Slovenija po osamosvojitvi nekatere okoljske pritiske zmanjšala, je trenutno še zelo daleč od uresničitve Kjotskega cilja o 8 % zmanjšanju emisij toplogrednih do leta 2012 glede na izhodiščno leto 1986.  Podatki Agencije za okolje namreč opozarjajo, da se v obdobju 1986-2004 izpusti toplogrednih plinov niso zmanjšali, predvsem po letu 1999 pa so se pomembno povečali (Kazalci okolja, 2005). V obdobju 1986-2004 so se prometne emisije podvojile, zlasti zaradi skokovitega naraščanja emisij osebnih vozil. Torej za stanje okolja ni odgovorna le države, k okoljskim pritiskom sicer različno prispeva vsak od nas, okoljski pritiski in stanje okolja je torej tudi naše osebno ogledalo.  

Tudi vladno Poročilo o razvoju za leto 2007 (2007, s. 12) ugotavlja, da se načelo trajnosti, ki je pomemben cilj Strategije razvoja Slovenije, »ne uresničuje zadovoljivo in je problematično zlasti na področju okolja«. Z okoljsko-gospodarskega polja so ključne so naslednje ugotovitve vladnega poročila:

1. zniževanje visoke energetske intenzivnosti gospodarstva (60 % nad povprečjem EZ) je glede na velik zaostanek za razvitimi gospodarstvi prepočasno, v povprečju le 0,6 % na leto;

2. v letu 2006 se je ponovno pospešila proizvodnja emisijsko intenzivnih industrij in bila bistveno višja od rasti proizvodnje ostalega dela predelovalnih dejavnosti;

2. zelo problematičen je razvoj prometa, ki se odvija izrazito v smeri krepitve netrajnostnih oblik mobilnosti, hitro se povečujejo  prometne emisije toplogrednih plinov, cestni tovorni in osebni promet prevzemata vse večji obseg in delež prevozov;

3. evropsko sicer nadpovprečna raba obnovljivih virov v primarni energiji (okoli 11 %) se trendno ne povečuje, delež obnovljivih virov energije v primarni energetski bilanci se v povprečju zmanjšuje;

4. v kmetijstvu se na splošno pritiski na okolje sicer zmanjšujejo, delež ekološko obdelanih površin  (5 %) pa je glede na naše naravne možnosti skromen; 

5. na področu ravnanja z odpadki se razmere izboljšujejo zelo počasi, odloži se kar 78 % nastalih komunalnih odpadkov.

Upajmo, da bo prenovljen Operativni program zmanjševanja toplogrednih plinov v praksi le bolj učinkovit, umestno pa bi bilo upoštevati tudi konkretne predloge Plana B za Slovenijo (2007), katerega so skrbno pripravile nevladne okoljske organizacije. Njihovo ključno priporočilo razen nujnosti prilagajanja na podnebne spremembe je, da se poraba energije čimprej stabilizira, okoljsko primerna raba regionalnih mozaikov obnovljivih virov energije pa nameni izključno nadomeščanju rabe fosilnih goriv, ne pa kritji vedno novih potreb po energiji. 
V ključnih strateških razvojnih dokumentih (Strategija razvoja Slovenije, Državni razvojni program in Resolucija o nacionalnih razvojnih projektih) sta med ključnimi strateškimi prednostnimi nalogami navedena trajnostno sonaraven in okoljsko komplementaren policentrični, skladnejši razvoj. S predvidenim, prednostno zasnovanim doseganjem pričakovane visoke gospodarske rasti in hkratnim udejanjanjem nekaterih ključnih, okoljsko spornih razvojnih projektov pa se bodo do leta 2020 povečali izčrpavanje okolja in številni okoljski pritiski (Plut, 2008). 

Strateški razvojni dokumenti Slovenije se v tipologiji štirih modelov trajnostnega razvoja (Lukšič in Bahor, 2006) uvrščajo v model šibke trajnosti, pri katerem trg le delno upošteva okoljsko politiko. Ključni namen je integriranje gospodarske rasti s skrbjo za okolje »na koncu pipe«, zmanjševanje porabe naravnih virov pa ni predvideno. Vsekakor želimo opozoriti, da globalna in regionalna razsežnost posledic okoljskih pritiskov opozarja na vse večjo dolgoročno razvojno in eksistenčno tveganost ključne predpostavke strateških razvojnih dokumentov Slovenije (in drugih državnih strategij, tudi Lizbonske strategije na ravni EU). Izhajajo iz napačne predpostavke, da je z učinkovitimi, dodatnimi kurativnimi okoljskimi ukrepi še mogoče najti okoljski manevrski prostor npr. za nadaljnje povečanje snovno-energetskih tokov za prednostno postavljeno (količinsko) gospodarsko rast….Torej – koliko je “dovolj”? 
Strateški razvojni dokumenti Slovenije se po namenu, ciljih in opredelitvah uvrščajo v strateške razvojne modele, ki jih označuje tržno-socialna zasnova z elementi okoljske trajnosti, ne pa celostna, gospodarsko, socialno in okoljsko uravnotežena, torej ekosocialna tržna zasnova, ki  ključno opredeljuje trajnostno zasnovane razvojno-varovalne strateške modele. Strateški dokumenti torej izhajajo iz ključne razvojne predpostavke (»razvojnega izhodišča«), da je poglavitni razvojni zaostanek Slovenije za povprečjem razširjene EU še vedno prav na področju gospodarske razvitosti, zlasti na okoljskem področju pa naj bi bili zaostanki manjši in omejeni na posamezne segmente. Ključni obravnavani strateški razvojni dokumenti Slovenije so zasnovani tako, da so na prvem mestu gospodarsko-socialne razmere, zato napovedujejo večjo materialno blaginjo, zvišanje BDP-ja, večjo gospodarsko rast ter povečanje dodane vrednosti in zaposlenosti. Izrazito prednostno je torej zasnovano pričakovano povečevanje t.i. ustvarjenega kapitala, a na račun zmanjševanja količine ali/in kakovosti okoljskega kapitala. 

Posebej želimo opozoriti na to, da so bile pri snovanju izbora nacionalnih projektov povsem spregledane pričakovane posledice podnebnih sprememb in nujnost regionalno različnega prilagajanja razvojnih usmeritev nanje. Slovenija bo brez dvoma v številnih regijah občutila številne negativne posledice podnebnih sprememb, zato se mora nanje pravočasno pripraviti (Kajfež Bogataj, 2001; 2006). Prilagajanje gospodarstva (ne le kmetijstva), poselitve, načina življenja v spremenjenih podnebnih razmerah in ekoremediacije bi moral biti pomemben državni razvojni projekt. Alternativni razvojni program skupine nevladnih organizacij in posameznih strokovnjakov za trajnostni razvoj predlaga za Slovenijo poleg horizontalnih ukrepov (npr. zeleno davčno reformo, sonaravni policentrični razvoj Slovenije) še več skupin projektov (Plan  B za Slovenijo, 2007), in sicer: prehod na družbo z nizkimi izpusti toplogrednih plinov (trajnostna energetska politika, trajnostna prometna politika), prilagajanje na podnebne spremembe in podeželje kot konkurenčna prednost Slovenije. Med okoljsko ključnimi izhodišči sta poleg povečanja sonaravne rabe obnovljivih naravnih virov tudi ničelna rast porabe energije in občutno zmanjšanje ekološkega odtisa na osebo do leta 2020. Zaradi velikega deleža ozemlja bi bil zelo potreben še razvojni projekt sonaravnega gospodarjenja na varovanih območjih Slovenije. 

Predlagamo torej, da bi po sonaravni presoji preoblikovali in dopolnili nabor državnih razvojnih projektov, ki jih je predlagala vlada. Sodimo namreč, da bo ob morebitni možni in pričakovani dopolnitvi ter nekaterih lokacijskih spremembah razvojnih projektov (ob drugih potrebnih ukrepih) regionalni razvoj skladnejši, da bo bolj prilagojen zmogljivostim okolja ter sonaravni rabi v Sloveniji zelo mozaičnega okoljskega kapitala, zlasti glede obnovljivih naravnih virov. Pogrešamo sonaravne razvojne projekte, ki bi omogočili večje razvojno-varovalno aktiviranje endogenih, zlasti naravnih (okoljskih) virov. Kljub temu sodimo, da bi morebitne možne in pričakovane dopolnitve in nekatere lokacijske spremembe razvojnih projektov (poleg drugih potrebnih ukrepov) omogočile skladnejši regionalni razvoj in večje prilagoditve zmogljivostim okolja ter sonaravne rabe v Sloveniji zelo mozaičnega okoljskega kapitala, zlasti glede obnovljivih naravnih virov.  Razvojno in gravitacijsko optimalna mreža prihodnjih pokrajin (po mnenju večine strokovnjakov je 8 zgornja meja!)  je tudi okoljsko primerna.      

V obdobju 2008-2020 bo morala Slovenija pričakovan gospodarski napredek in dvig blagostanja doseči ob hkratnemu zmanjšanju socialnih in regionalnih razlik, učinkovitejši rabi naravnega (okoljskega) kapitala, ohranjanju narave in dvigu kakovosti bivalnega okolja. 
Zaradi geografske raznovrstnosti in gozdnatosti pa ima ozemlje Slovenije nadpovprečno intenzivne in raznovrstne ekosistemske storitve ter biotsko raznovrstnost. Potencial obnovljivih naravnih virov (zlasti vodni viri, biomasa), velika zmogljivost gozdnih in delno kmetijskih ekosistemov glede opravljanja ekoloških storitev, še vedno dokaj ugodno razmerje med pozidanimi, kmetijskimi in gozdnimi zemljišči ter splošna stabilizacija  števila in s tem gostote prebivalcev ob predpostavki skladnejšega regionalnega in prostorskega razvoja ter stabilizacije porabe surovin in energije kljub perečimi okoljskimi problemi in globalno relativno gosti poselitvi še vedno omogočajo organizacijo trajnostno materialne dejavnosti in bivanja v Sloveniji.  

Šibko stopnjo okoljske trajnosti Slovenije (in EU-27) do leta 2020 je torej treba udejanjiti brez povečanja porabe absolutne količine surovin in primarne energije, to pa je ključna sonaravna strateška naloga. Za višjo stopnjo sonaravnosti, za doseganje trajne organizacije gospodarstva in poselitve v okviru zmogljivosti okolja, pa bo morala tako Slovenija kot EU-27 do sredine 21. stoletja za dva do trikrat zmanjšati pritiske na globalno okolje !!! Obdobje do leta 2015 pa naj bi torej bilo začetno obdobje udejanjanja skrajno zahtevnega trajnostnega sonaravnega prehoda, temeljni okoljski cilj v naslednjih  letih pa naj bi bila stabilizacija porabe primarne energije in pritiskov na okolje ter temu prilagojen izbor in udejanjanje nacionalnih razvojnih projektov.  

Globalizirano slovensko gospodarstvo čaka s strateškega vidika na okoljsko-razvojnem polju zlasti:

1. temeljita energetsko-okoljska prevetritev v smeri nizko entropijske in nizko ogljične družbe, zasnovane razen na prilagajanju na podnebne spremembe še  zahtevno sodelovanje pri udejanjanju podnebno-energetskega svežnja EZ do leta 2020: 20 % zmanjšanje izpustov toplogrednih plinov, 20 % povečanje energetske učinkovitosti in povečanje rabe obnovljivih virov na 20 % končne rabe energije;

2. pospešeno prepoznavanje in vključevanje vseh okoljsko-podnebnih zunanjih stroškov v cene proizvodov in storitev, kar bo med drugim bistveno spremenilo razmerja cen virov energije in vključilo tudi ekosistemski pomen bioproduktivnih zemljišč (vključno z varovanimi območji);

3. večji prispevek slovenskega gospodarstva pri iskanju trajnostno optimalnih sodobnih izzivov širše pojmovane nacionalne varnosti, katere pomembne sestavine so vodna in  prehranska varnost (težnja k samooskrbi, ohranjanje že strateško kritičnega razmerja med kmetijskimi, gozdnimi in pozidanimi površinami!), povečanje energetske varnosti (stabilizacija in nato zmanjševanje porabe energije, večja, a naravovarstveno pretehtana raba raba domačih obnovljivih virov energije, ohranjanje ekosistemskih storitev, pokrajinske in biotske raznovrstnosti ter tudi okoljsko uravnoteženi, skladnejši regionalni razvoj celotnega poseljenega ozemlja Slovenije.  

Ocene razvojnih možnosti in regionalnih virov Slovenije kot celote in njenih regij na eni strani in dosežena stopnja izčrpavanja naravnih virov ter stanje okolja na drugi strani podčrtujejo, da dejansko nimamo konkurenčnih prednosti za razvoj energetsko, okoljsko in prostorsko zahtevnega gospodarstva. Tudi z vidika potenciala okoljskih (ožje - naravnih) virov je za Slovenijo torej ključna in priporočena gospodarska usmeritev v smeri okolja prijaznih proizvodov in storitev, zdrave hrane in ustreznega ekosistemskega vrednotenja in trženja varovanih območij, pokrajinske in biotske pestrosti. Tako kot svetovno gospodarstvo, kot celotno materialno podlago dejavnosti in bivanja pa Slovenijo in EU za bližnjim vogalom čaka preživetveno neobhodno ekonomsko vrednotenje ekosistemskih storitev in okoljskih stroškov, ki bodo temeljito spremenili  vrednotenje prostora, zemljišč, virov energije, surovin, pokrajinotvornih sestavin (voda, zrak…) in pokrajinskih ekosistemov, pa tudi pojmovanje globalne, nacionalne ter osebne varnosti.   

Najprej pa udejanimo spoznanje, da je razvoj več kot gospodarska rast.  Trende lahko hitro spremenimo, če je to volja večine ljudi, prenesena v sfero politike in gospodarstva (na ravni države in EU), ki mora to volja udejaniti.  

P.S. Islandija je verjetno edina država na svetu s koherentno strategijo trajnostnega razvoja brez rabe fosilnih goriv, vključno z nafto. Z geotermalno energijo ogreva trenutno 85 % vseh zgradb, 82 % električne energije pridobi v hidroelektrarnah, del tako proizvedene električne energije uporablja za elektrolizo vode in proizvodnjo vodika (Brown, 2006). S prvo črpalko na vodik v Reykjaviku se oskrbujejo avtobusi na gorilne celice, načrtuje se rekonstrukcija avtomobilov na gorilne celice…  

